  Анжелика Тихонова корреспондент Удмуртиын коронавирус инфекци вӧлмонэз алон понна астэ ачид нимаз висъян режим ялэмен сэрен чеберлыкъя но устолыкъя «Чеберай» вожвылъяськон ортчытон радлыке воштӥськонъёс пыртӥзы. Со сярысь ужрадэз радъясьёс иворто. Карантин азинтӥське… Озьыен, берпуметӥ ёросъёсысь апайёсты сцена вылын адӟыны та дыре уз кылды. Но кастингез ми ортчытӥськомы! Кияса, Сюмси но Каракулино ёросъёсты кельтэммы уг поты. Конкурс капчиятэм амалъя мыноз та ёросъёсын «Чеберай» вожвылъяськонэз радъясьёсВерам ёросъёсысь вожвылъяськонэ пыриськись нылкышноосты полуфиналэ онлайн амалэн быръёзы. Жюрилэн ёзчиосыз соослэсь туспуктэмзэс, асьсэ сярысь гожтэмзэс но вормонъёссэс, быгатонлыкъёссэс дунъялозы. Устооссэ таяз арняе вожвылъяськонлэн мерлыко вотэсъёсаз шараялозы Озьы ик полуфиналэ потэм нылкышноосын Ижкарын чаклам пумиськонэз но выжтоно луизы. Радъясьёс оскыто, ужрад одно ик ортчоз, но югдур тупатскем бере. Соку ик нылкышноос понна бадӟым фотосессия ортчытозы. Ватсалом, 20-тӥ оштолэзе полуфиналэ потэмъёс понна куара сётон кутскоз ини. Со чеберлыкъя но устолыкъя «Чеберай» вожвылъяськонлэн нимлыко сайтаз ортчоз.  Тодэ вайытом, чеберлыкъя но устолыкъя «Чеберай 2020» йӧскалык вожвылъяськон нылкышно творчествоя «Чеберай» марафон улсын ортче. Таяз арын 20-лэсь трос выль ӵектосъёс ужзэс мытыны чаклало вал.  Тегъёс: Лулчеберет Ижкар Удмуртия коронавирус вожвылъяськон удмуртъёс Чеберай  